FÆLLES HOLDNING af 23. april 1998 fastlagt af Rådet på grundlag af artikel J.2 i traktaten om Den Europæiske Union, vedrørende forberedelsen af arbejdet i den anden komité til forberedelse af revisionskonferencen i år 2000 mellem parterne i traktaten om ikke-spredning af kernevåben (98/289/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

under henvisning til den betydning, som Den Europæiske Union tillægger traktaten om ikke-spredning af kernevåben, der er hjørnestenen i ordningen for ikke-spredning af kernevåben, og

ud fra følgende betragtninger:

Den 25. juli 1994 vedtog Rådet afgørelse 94/509/FUSP om en fælles aktion vedrørende forberedelsen af konferencen i 1995 mellem parterne i traktaten om ikke-spredning af kernevåben (1);

på 1995-konferencen om gennemgang og forlængelse af traktaten om ikke-spredning af kernevåben mellem parterne i denne traktat blev der vedtaget afgørelser om forlængelse på ubestemt tid af traktaten om ikke-spredning af kernevåben, om principper og mål for ikke-spredning af kernevåben og atomnedrustning, om styrkelse af processen for revision af traktaten og om en resolution vedrørende Mellemøsten;

på første møderække i komitéen til forberedelse af revisionskonferencen i 2000 mellem parterne i traktaten om ikke-spredning af kernevåben, der blev afholdt den 7. til 18. april 1997 i New York, blev det foreløbig vedtaget at afholde en anden møderække den 27. april til 8. maj 1998 i Genève og en tredje møderække den 12. til 23. april 1999 i New York;

den 29. april 1997 vedtog Rådet en fælles aktion 97/288/FUSP vedrørende Den Europæiske Unions bidrag til fremme af gennemsigtigheden i kontrollen med eksport af nukleart materiale (2);

på baggrund af de forhandlingsmandater, som Rådet vedtog den 1. december, er der opnået enighed om en tillægsprotokol til verifikationsaftalen mellem de kernevåbenfri medlemsstater i Det Europæiske Atomenergifællesskab (Euratom), Euratom og Den Internationale Atomenergiorganisation (IAEA), en tillægsprotokol til kontrolaftalen mellem Frankrig, Euratom og IAEA og en tillægsprotokol til kontrolaftalen mellem Det Forenede Kongerige, Euratom og IAEA;

på baggrund af resultaterne af gennemgangs- og forlængelseskonferencen i 1995 og af første møderække i den forberedende komité vil det være hensigtsmæssigt at ajourføre og videreudvikle de mål, der er opstillet i den fælles aktion 94/509/FUSP, og de initiativer, der tages i henhold dertil -

FASTLAGT FØLGENDE FÆLLES HOLDNING:

Artikel 1

Det er Den Europæiske Unions mål at styrke den internationale ordning for ikke-spredning af kernevåben ved at arbejde for et vellykket resultat af revisionskonferencen for traktaten om ikke-spredning af kernevåben (NPT) i 2000.

Artikel 2

Med henblik på at virkeliggøre det mål, der er omhandlet i artikel 1, vil Den Europæiske Union

- hvor et er hensigtsmæssigt, bestræbe sig på at overbevise stater, som endnu ikke er parter i NPT, herunder navnlig de stater, hvor der findes ukontrollerede anlæg, om at tiltræde traktaten, om muligt inden 2000

- tilskynde til deltagelse i de resterende møderækker i komitéen til forberedelse af revisionskonferencen i 2000 og i selve konferencen

- bidrage til at tilvejebringe enighed på møderne i den forberedende komité og på revisionskonferencen i 2000 om væsentlige spørgsmål med henblik på lettere at nå frem til en struktureret og afbalanceret revision af NPT's praktiske gennemførelse og at udvide de elementer i formandens arbejdsdokument fra første møderække i den forberedende komité, som der blev opnået enighed om, idet der tages hensyn til betydningen af den afgørelse om principper og mål for ikke-spredning af kernevåben og atomnedrustning, der blev vedtaget på gennemgangs- og forlængelseskonferencen i 1995, og idet dette dokument bruges som udgangspunkt.

Artikel 3

Den indsats, Den Europæiske Union gør for at opfylde målene i artikel 2, består i

- hvor det er hensigtsmæssigt, henvendelser fra formandskabet på de betingelser, der er anført i artikel J.5, stk. 3, i traktaten om Den Europæiske Union, med henblik på at fremme NPT's verdensomspændende karakter

- henvendelser fra formandskabet på de betingelser, der er anført i artikel J.5, stk. 3, i traktaten om Den Europæiske Union, med henblik på at tilskynde til deltagelse i revisionskonferencen i 2000

- henvendelser fra formandskabet på de betingelser, der er anført i artikel J.5, stk. 3, i traktaten om Den Europæiske Union, til de stater, der er parter i NPT, for at anmode dem om at støtte målene i artikel 2

- fortsat tilslutning fra medlemsstaterne til udkast til forslag om væsentlige spørgsmål, der skal forelægges på Den Europæiske Unions vegne under den styrkede revisionsproces til drøftelse mellem de stater, der er parter i NPT, og som senere kan danne grundlag for henstillinger til NPT-revisionskonferencen i 2000.

Artikel 4

Denne fælles holdning træder i kraft på datoen for dens vedtagelse.

Artikel 5

Denne fælles holdning offentliggøres i Tidende.

Udfærdiget i Luxembourg, den 23. april 1998.

På Rådets vegne

N. GRIFFITHS

Formand

(1) EFT L 205 af 8.8.1994, s. 2.

(2) EFT L 120 af 12.5.1997, s. 1.